Polisie ‘gereed’ vir Kimberley-protesArgieffoto Die provinsiale polisiekommissaris van die Noord-Kaap het Woensdag gesê die polisie is gereed vir ŉ beplande poging om bedrywighede in Kimberley Donderdag tot stilstand te bring. Lt.genl. Risimati Shivuri het gesê die polisie is gereed om enige situasie te hanteer wat tydens die beplande betoging mag opduik. “Die polisie sal ŉ sterk teenwoordigheid reg oor die stad handhaaf wat uit verskeie eenhede sal bestaan. Die optog sal noukeuring deur die polisie en ander veiligheidsgroepe gemonitor word,” het Shivuri gesê. Shivuri het gewaarsku dat geen wettelose gedrag geduld sal word nie. Dit sluit in skade aan private of staatseiendom, en skade aan paaie of die versperrings daarvan. Hy het ŉ beroep op betogers gedoen om nie van die beplande optogroetes af te wyk nie. Donderdag se protesaksie volg op kort op die hakke van ŉ gewelddadige betoging oor diensleweringskwessies in die stad. Winkels en motors is twee weke gelede beskadig toe betogers dit met klippe bestook het. Buitebande is ook in die strate aan die brand gesteek. Die polisie moes van skokgranate en rubberkoeëls gebruik maak om die skare uiteen te dryf. Vyf polisiebeamptes is tydens die onluste beseer. Dr. Wynand Boshoff, VF Plus-raadslid in die Sol Plaatje-munisipaliteit, het gewaarsku dat die stad hom Donderdag weer in die greep van ŉ “verlammende betoging” kan bevind. “Dit is skokkend hoe maklik dit so ver kom. Dit het begin by die kragtarief. Die vinger is altyd na die munisipaliteit gewys as die stad met die duurste krag. Eenheidstariewe van verskillende plekke is dan vergelyk. Daardie plekke het egter ŉ vaste tarief én ŉ eenheidstarief. Sol Plaatje het net ŉ hoër eenheidstarief,” het Boshoff gesê. Boshoff het gesê die tariefstruktuur is in opdrag van die Nasionale Energiereguleerder van Suid-Afrika (Nersa) hersien. “Die eenheidstarief is aansienlik verlaag, maar R260 vaste koste is op elke rekening bygevoeg. Dit was deel van die begroting wat deur al die openbare prosesse is. Ek het dit ondersteun, as ŉ meer regverdige manier om koste te verhaal.” Volgens Boshoff is ŉ vergadering waar die begroting bespreek moes word glo deur ANC-binnegevegte ontsier. “Die speaker, wat ŉ [Jacob] Zuma-ondersteuner is, was ontevrede omdat die galery met ondersteuners van die burgemeester, wat ŉ [Cyril] Ramaphosa-ondersteuner is, gelaai was en het terstond die vergadering verdaag. ŉ Nuwe vergadering is belê en die begroting kon darem goedgekeur word en stadsbestuur kon voortgaan.” Boshoff verduidelik die veldtog teen die nuwe kragtarief het momentum opgebou en tot geweldpleging gelei. “Die basiese R260-fooi is op ys geplaas om protesgangers te paai. Tot dit weer ingestel word, beteken dit Sol Plaatje verkoop krag teen ŉ aansienlike afslag wat totaal onvolhoubaar is,” het hy gesê. Boshoff het gesê betogers het ook die munisipale bestuurder en finansiële hoof se skorsing geëis. Dié munisipale beamptes het op vrywillige verlof gegaan totdat die raad hulle op voorkomende skorsing geplaas het sodat die bewerings teen hulle ondersoek kan word. “Nou word die burgemeester se afdanking geëis omdat hy nie opgetree het soos die skare van hom verwag het nie. Verder moet die kragtarief op die verlaagde vlak, sonder basiese heffing, gehou word. Hier is ŉ paar probleme. Die stad kan nie die kragtarief wat geëis word bekostig nie. Amptenare kan ook nie geskors word voordat hulle aan iets skuldig bevind is nie.” Boshoff het gesê die groot vraag is of probleme opgelos kan word as onmoontlike eise gestel word. Maroela Media het navraag by die munisipaliteit gedoen en wag nog vir terugvoer.